Abid Raja: Frp burde fått Oscar for politisk skuespill etter asylbarnavtalen

9. apr. 2015 21:50 Sist oppdatert 10. april 2015

Abid Raja (V) synes det er imponerende at Frps tilbaketog om asylbarna fremstilles som en seier for Frp. Bøe, Torstein

Frp overselger det de kaller innstramninger i asylpolitikken. Innstramninger som er null verd. Det er imponerende at de ikke blir flaue, sier Raja.

Abid Raja reagerer sterkt på at Frp fremstiller asylbarnavtalen som en seier for partiet. Stortingsrepresentanten synes Frp-eren Mazyar Keshvaris kronikk i Aftenposten føyer seg inn rekken av bortforklaringer fra Frps side. Versjoner som ifølge Raja skal «selge inn» avtalen hos Frp-velgerne.

— Frp burde fått Oscar for politisk skuespill. Jeg har aldri sett noe lignende.

- Hvor er det blitt av «kniven i ryggen»?

Han minner om uttalelser ledende Frp-ere kom med før avtalen var i boks.

— For kort tid tilbake sa Frps Jan Arild Ellingsen at det vil være «som å kjøre en kniv i ryggen" på dem å hente hjem asylbarna. Står han ved det? Kniven er der, og den er vridd rundt. Den gangen var det snakk om 28 barn. Siv Jensen sa det var helt uaktuelt. Per Sandberg lovet at det aldri skulle skje. Nå har vi en avtale som omfatter 60 barn. Og så forsøker de å selge denne avtalen inn som om de aldri har sagt dette. Dette er uttalelser de nå løper fra. Jeg er imponert, sier Raja ironisk.

- Svelger kameler med stil

— Det er vondt å svelge kameler, men ingen gjør det med bedre stil enn Frp. De later som ingenting og forholder seg til sin egen versjon av forvridd virkelighet. De blir ikke engang flaue over egne uttalelser. Jeg lar meg imponere av deres skuspillertalent. Årsaken til at de fremstiller dette som en seier for partiet er åpenbar. Alle i Frp som tidligere har uttalt seg har et ekstremt behov for å bortforklare dette, sier Raja.

Han mener Frp har hatt en klar strategi.

Mer penger til justis og mer byråkrati

Raja tar for seg punkt for punkt i det Frp fremstiller som innstramninger i asylpolitikken.

— Flerkoneri er forbudt allerede i Norge. Ingen partier er for det. At endringer i hjemlandet kan føre til hjemsendelse har vi allerede inne i Utlendingsloven, men regelen er aldri brukt og vil heller ikke bli brukt. Eneste endring som nå kommer er at det skal bevilges mer penger for å sjekke forholdene i hjemlandet. Det betyr mer penger til Justisdepartementet og mer byråkrati. Jeg gratulerer!

Ifølge Raja er det som omtales som innstramninger nærmest ikke-eksisterende i avtalen.

Svekket samarbeidslyst i Venstre

— Asylstriden har svekket samarbeidslysten i partiorganisasjonen, sier Rajas partifelle og Venstre-leder Trine Skei Grande til NTB. Det hjelper heller ikke på samarbeidsklimaet at Fremskrittspartiets innvandringspolitiske talsmann Mazyar Keshvari sier avtalen er en «veldig god deal» og at Venstre og KrF ikke fremmet urimelige krav, men at problemet var deres «rabiate oppførsel».

— Jeg orker ikke kommentere Keshvari, sukker Skei Grande.

Fra annet hold i Venstre fortelles det ifølge NTB at en del av enigheten fra Nydalen onsdag kveld innebar å ligge lavt i innsalg av sine respektive seire.

- De får tolke det som de vil

Krfs stortingsrepresentant Geir S. Toskedal deltok i forhandlingene om asylbarnavtalen.

— Frp får tolke det slik de vil. Det var forventet at Frp har denne beskrivelsen av resultatet. Jeg minner om at sist Per Sandberg sa noe om KrF, måtte han trekke det tilbake, sier Toskedal.

— Vi synes vi har fått til noe vi synes er bra. I realiteten innebærer avtalen lite forandring i norsk asylpolitikk, sier Toskedal.

Kommentar: